การุณยฆาต (ละครโทรทัศน์)
การผลิต > การพัฒนา

เมื่อวันที่ 4 ธันวาคม พ.ศ. 2565 พญ.อิสรีย์ ศิริวรรณกุลธร หรือในนามปากกา Sammon เจ้าของบทประพันธ์ฉบับนวนิยายดั้งเดิมของเรื่อง “การุณยฆาต (Euthanasia)” ได้ประกาศสิทธิ์ในการนำโครงเรื่องไปดัดแปลงเป็นซีรีส์อย่างถูกต้องตามกฎหมายลิขสิทธิ์ โดยทางบริษัท เดอะ วัน เอ็นเตอร์ไพรส์ จำกัด (มหาชน) เป็นผู้ได้สิทธิ์นั้นไป รวมถึงข้อความจากผู้เขียนบทฉบับซีรีส์นี้คือ ศิริลักษณ์ ศรีสุคนธ์ ผู้เขียนบทละครทางโทรทัศน์เรื่อง “กาหลมหรทึก” (ดัดแปลงเค้าโครงเรื่องดั้งเดิมจากฉบับนวนิยายในชื่อเดียวกันนี้ ที่ประพันธ์โดย “ปราปต์”) ที่ประกาศว่าได้ร่วมเขียนบทซีรีส์เรื่องนี้ด้วย ในช่วงเวลาเดียวกัน
หลังจากนั้น เมื่อวันที่ 28 พฤศจิกายน พ.ศ. 2566 บัญชีทางการของช่องวัน 31 และบัญชีทางการของแอปพลิเคชันวันดี ในเว็บไซต์ยูทูบ ได้เผยแพร่วิดีโอตัวอย่างซีรีส์ในชุด “ผลงานต้นฉบับของวันดี (oneD Original)” ความยาว 1 นาที 45 วินาที ซึ่งมีการแทรกตัวอย่างขนาดสั้นในฉบับซีรีส์ของเรื่องการุณยฆาตด้วย เท่ากับว่ามีการประกาศนักแสดงนำอย่างเป็นทางการแล้ว นั่นคือ “ต่อ – ธนภพ ลีรัตนขจร” และ “เจเจ – กฤษณภูมิ พิบูลสงคราม” และจะมีงานประกาศรายละเอียดเพิ่มเติมของซีรีส์เรื่องนี้อีกครั้งในวันที่ 7 กุมภาพันธ์ พ.ศ. 2567 ร่วมกับซีรีส์เรื่องอื่น ๆ ด้วย ในงานประชาสัมพันธ์ที่มีชื่อว่า “oneD ORIGINAL 2024 PRESS CONFERENCE” ซึ่งในวันดังกล่าวจะมีการเผยแพร่ชุดวิดีโอตัวอย่างของซีรีส์แต่ละเรื่องฉบับนำเสนอแนวคิดเพื่อขอทุนสนับสนุน จำนวน 5 เรื่อง ซึ่งหนึ่งในนั้นมีตัวอย่างซีรีส์เรื่องการุณยฆาตด้วย ในความยาว 2 นาที 17 วินาที เผยแพร่ในเว็บไซต์ยูทูบจากบัญชีทางการของช่องวัน 31 รวมทั้งมีการเปิดเผยรายละเอียดต่าง ๆ ของซีรีส์เรื่องการุณยฆาตในชื่อภาษาอังกฤษว่า “Spare Me Your Mercy” รวมถึงเปิดเผยข้อมูลของนักแสดงเพิ่มเติมอีกส่วนหนึ่ง และผู้กำกับฉบับซีรีส์ นั่นคือ วรวิทย์ ขัตติยโยธิน จากผลงานการกำกับการแสดงของละครโทรทัศน์เรื่องต่าง ๆ ในช่วงเวลาก่อนหน้านั้น เช่น “คุณชาย (To Sir, With Love)”, “ปาฏิหาริย์รักร้อยปี (Century of Love)” และ “กาหลมหรทึก”
โดยขั้นตอนในการพัฒนาบทนี้ ศิริลักษณ์ได้ตกลงยินยอมขอดัดแปลงโครงเรื่องบางส่วนในการเขียนบทของฉบับซีรีส์ให้แตกต่างไปจากฉบับนวนิยายดั้งเดิมในชื่อเรื่องเดียวกัน ร่วมกับ พญ.อิสรีย์ ผู้เป็นเจ้าของบทประพันธ์ฉบับนวนิยายดั้งเดิม โดยศิริลักษณ์กล่าวในบทสัมภาษณ์ต่อทางผู้สื่อข่าวเอาไว้ว่า
| 0 | 1 | 2 |
| --- | --- | --- |
| “ | เป็นประเด็นที่เราสนใจ อย่างตอนนี้ประเทศไทยจะเข้าสู่สังคมผู้สูงอายุ แล้วเราเป็นประเทศที่มีความขาดแคลนทางด้านสาธารณสุขอยู่มาก ประชาชนที่อยู่พื้นที่ห่างไกลมีความลำบากในการจะเข้าถึงบริการสาธารณสุข เผอิญไปเจอนิยายของหมอแซมซึ่งเป็นหมอพาลิฯ โดยตรง แล้วเขาเขียนเรื่องนี้ เราอ่านแล้วสนใจเลยซื้อมาทำ ซื้อมานาน 5 ปีได้ แต่เสนอผู้ใหญ่มันก็มีประเด็นอ่อนไหวหลายอย่าง อย่างแรกทำยาวไม่ได้ สองมันอ่อนไหวไปไหมสำหรับเวลา 2 ทุ่มที่เป็นเวลาแมสและฟรีทีวี ตอนนั้นพี่บอย (ถกลเกียรติ) กับพี่ป้อน (นิพนธ์) บอกว่าต้องรอสตรีมมิ่ง โชคดีว่าเรามี oneD Original เกิดขึ้นก็เลยได้ทำ  ปรับเยอะมาก นิยายเรื่องนี้เป็นนิยายวาย เลิฟซีนเยอะ แต่ที่เราเอามาทำ ไม่ได้เลือกเล่าในมุมวายเลย ตัวละครนี้ตามนิยายเป็นผู้ชายสองคนที่รักกัน แต่ละครเราไม่ได้ขายตรงนั้น เพราะเราเป็นซีรีส์ดราม่าสืบสวนสอบสวน แต่ตัวละครทั้งสองตัวเป็นชายรักชาย แค่เราไม่มีฉากเซอร์วิสหรือ NC ทุกตอน เป็นความตั้งใจตั้งแต่แรก แล้วบอกไว้เลยว่าเราไม่ได้มีปัญหากับตรงนี้ ไม่เกี่ยวกับเซ็นเซอร์ และไม่เกี่ยวกับตัวนักแสดง เรากับผู้กำกับฯ ตัดสินใจร่วมกันว่าแมสเสจที่เราจะเล่ามันหนัก การมี NC มันทำให้ถูกแย่งความสนใจกับพอยต์หลักที่เราต้องการนำเสนอ  เขาไม่มีปัญหาค่ะ เขายินดีมาก เพราะสิ่งที่คุณหมอแซมอยากขับเคลื่อนคือเรื่องการุณยฆาต แต่คุณหมอเข้าใจกติกาว่าเขาเขียนนิยายวาย แล้วตัวคุณหมอเองเป็นสาววายด้วย ฉะนั้นเขาก็เอ็นจอยที่จะเขียนแบบนั้น แต่เราคุยกับคุณหมอตั้งแต่ก่อนซื้อว่าเราอยากทำเป็นดราม่าสืบสวนสอบสวน ซึ่งคุณหมอเป็นแฟนคลับละครกาหลมหรทึก เขาก็ยิ่งดีใจมากเลยอยากให้ทำ | ” |
พญ.อิสรีย์ ให้ความคิดเห็นต่อการนำโครงเรื่องบางส่วนจากนวนิยายต้นฉบับสู่การดัดแปลงในฉบับซีรีส์ไว้ว่า
| 0 | 1 | 2 |
| --- | --- | --- |
| “ | แซมได้มีโอกาสเป็นที่ปรึกษาบทการแพทย์กับคนเขียนบทซึ่งก็คือพี่ลักษณ์ ศิริลักษณ์ ได้รู้ว่าจะมีการดัดแปลงเนื้อหาจากในนิยายพอสมควรเพื่อความน่าติดตามและเหมาะสมกับความเป็นซีรีส์ นักอ่านที่เคยอ่านนิยายมาก่อนแล้วเมื่อดูเวอร์ชั่นซีรีส์ก็จะยังรู้สึกสนุก คาดเดาไม่ได้เหมือนเดิม ตัวละครมีการปรับเพิ่มลดตามความเหมาะสม  ดังนั้นการุณยฆาตที่ทุกคนกำลังจะได้ดูนี้อาจจะไม่ได้เหมือนในนิยายทั้งหมด แต่จะยังคงแก่นเรื่องเอาไว้อย่างแข็งแรง และคงสิ่งที่ผู้เขียนต้องการสื่อสารเอาไว้อย่างครบถ้วน | ” |